Úrad vlády SR						Na rokovanie vlády SR
Sekcia hospodárskej politiky					dňa: 6.2.2002
								 k číslu: 628/2002
                               	     k bodu: 14

							
S t a n o v i s k o

k Návrhu personálneho a finančného zabezpečenia správy Agentúry na podporu vedy a techniky v roku 2002   

I.

	Návrh predkladá minister školstva ako iniciatívny. Obsahuje návrh uznesenia vlády SR, Závery Rady vlády SR pre vedu a techniku, predkladaciu správu, návrh..., vyhodnotenie pripomienkového konania a  návrh komuniké.

	Obsahom materiálu je žiadosť o zvýšenie limitu zamestnancov pre rok 2002 v rozpočtovej kapitole Ministerstva školstva SR o 9 zamestnancov určených pre Agentúru na podporu vedy a techniky a vyčlenenie finančných prostriedkov rozpočtovaných v programe rozpočtovej kapitoly MŠ SR č. 029 na správu agentúry v celkovej výške 8 300 tis. Sk.
II.

Súčasťou materiálu je vyhodnotenie pripomienkového konania, ktoré je predložené ako bezrozporové.

III.

	Agentúra na podporu vedy a techniky bola zriadená 1. júla 2001 zákonom      č. 203/2001 Z.z.. Uznesením vlády SR č.1109/2001 bol schválený spôsob personálneho a finančného zabezpečenia správy agentúry pre rok 2001, kedy bol zvýšený limit zamestnancov v rozpočtovej kapitole MŠ SR o 8 zamestnancov, určených pre agentúru.

	Vzhľadom na to, že správcovia príslušných rozpočtových kapitol pre rok 2002 nesúhlasili s delimitáciou svojich zamestnancov v prospech agentúry, predložený je návrh na nárast počtu zamestnancov v roku 2002 o 9 zvýšením limitu počtu zamestnancov v kapitole MŠ SR.

	Súčasťou materiálu je návrh štruktúry personálneho zabezpečenia agentúry, nie sú však posúdené možnosti efektívneho zabezpečovania správy agentúry. V materiáli chýba objektívne zdôvodnenie predloženého návrhu, napr. požiadavky na osobitného správcu majetku a pracovníka pre mzdovú agendu pre 17-členný team agentúry.

	Nie je tiež zdôvodnené z akého dôvodu nie je možná delimitácia pracovníkov z príslušných rezortov bez nárokov na celkový nárast počtu zamestnancov z tohto titulu v štátnej správe.

Z á v e r:

Vláde SR odporúčame prijať uznesenie na základe záverov rokovania s prihliadnutím na horeuvedené pripomienky.

Bratislava 1.2.2002